Ագաթանգեղոս — (Գոռում է նրա ետևից): Դու ուրիշ պատմիչ գտիր քեզ համար… Ես ուզում եմ անտեղյակ ապրել… Չեմ ուզում, որ ձեռքս անգութ և անարդար բաներ գրի… Եթե անհնար է այս մատյանը խմբագրել, եթե չի կարելի ոչ մի տող փոխել կամ ջնջել, ես հրաժարվում եմ իմ արհեստից… Ես այսօր եմ ուզում ապրել, այս պահին, կուրորեն, անգետ… Բոլորի նման… Հոսանքի մեջ եմ ուզում ընկնել և ոչ թե ափին կանգնած դիտել գետի վարարուն ընթացքը… Ես էլ եմ ուզում խեղդվել կամ փրկվել… (Թևքով սրբում է արցունքները և գրում իր մատյանում): Խնջույք եղավ արքունիքում հայոց մեծ դարձի առթիվ, և հեթանոս իշխանները խնջույքի թեժ պահին թունավորեցին Տրդատ Մեծ արքային…